"As Pasella sak en pak by die LitNet-kantoor kom kuier, word daar mooi skoongemaak! Ons tafels met die bokkiepote weerkaats vir die eerste keer óóit die middagsonnetjie, terwyl die reuk van Mr Min ons almal terugvoer na plaashuise met swaar houtmeubels. Toe die laaste stukkie krabbelpapier in die drommetjie verdwyn, stap die span binne. 'n Pragtige aanbieder, 'n dinamiese regisseur, bekwame kameraman, 'n flinke ligman en 'n nooi wat handsakkies maak én kardinale insette lewer (multitasking, I tell you). Al wat gekort het was die oorverdowende temalied van Superman of Star Wars! WOW! Binne sekondes was alles opgestel en Charlene stel foutlose vrae aan ons almal. Bloedsweet aan die ontvangkant van so 'n vragie, want jy is nie seker of jy na die perfekte wenkbroue, indringende oë of sensuele mond moet kyk nie. Dit terwyl jou eie woorde in 'n bal nat toiletpapier op die dak van 'n skoolsaal verander en dit voel asof die skerp, skroeiende lig die laaste sweempie intelligensie van jou afstroop. En nou het julle die kans om die eindproduk hierdie Sondag, 17 Oktober om 18:30 op SABC2 te sien. Geredigeer, natuurlik, sodat ons lyk soos die vaartbelynde, intellektuele maalkolk van Suid-Afrikaanse kultuur wat ons is. Dankie Pasella!" - Zani Botes
My onderhoud met Dalene Matthee. Ek het met haar gepraat oor Toorbos en ons het as deel van die program in die Knysna-woude gaan stap. Ek het dit vooraf geweet, maar eers toe gesien hoe lief sy regtig vir die bos is. Ek sweer sy's 'n fee.
My onderhoud met Hennie Aucamp, juis vir die Taal-episode. Enersyds omdat hy so 'n kenner van soveel onderwerpe is (kabaret, volkskultuur, kuns, bla bla bla) en 'n mens heeldag na hom sou kon sit en luister, en andersyds omdat hy my amper laat omval het. Sing is my groot passie en Hennie het Nagkantoor, die vertoning oor Koos du Plessis se musiek waarin ek sing, gesien. Toe gee hy vir my sy Die lewe is 'n Grenshotel en skryf voor in: "Met waardering vir jou talent." Dis toe dat ek amper omval en my "Now I can die happy"-oomblik beleef.
My onderhoud met oudpresident FW de Klerk. Ons het 'n insetsel gedoen oor Groote Schuur in Kaapstad, die huis wat sir Herbert Baker vir Cecil John Rhodes ontwerp het en waar hy (FW) 'n ruk lank gewoon het. Dit was vir my interessant hoe hy tegelykertyd saaklik en vriendelik, afstandig en gemoedelik kon wees.